PATVIRTINTA

Klaipėdos lopšelio-darželio ,,Pagrandukas“ direktoriaus 2021 m. vasario 17 d.

įsakymu Nr. V-17

PRITARTA

Klaipėdos miesto savivaldybės administracijos Švietimo skyriaus vedėjo 2021 m. vasario 17 d.

įsakymu Nr. ŠV1-36

**klaipėdos LOPŠELIO-DARŽELIO ,,PAGRANDUKAS“ IKIMOKYKLINIO AMŽIAUS Neformaliojo vaikų švietimo PAŽINIMO IR TYRINĖJIMŲ PROGRAMA**

**I SKYRIUS**

**BENDROSIOS NUOSTATOS**

1. Švietimo teikėjas – Klaipėdos lopšelis-darželis „Pagrandukas“ (toliau – Įstaiga), įregistruota Juridinių asmenų registre, kodas 190435462.

2. Teisinė forma – biudžetinė įstaiga, priklausomybė – savivaldybės.

3. Grupė ir pagrindinė paskirtis – ikimokyklinio ugdymo grupės įstaiga lopšelis-darželis.

4. Įstaigos buveinė – Žardininkų g. 10, Klaipėda.

5. Programos pavadinimas – Klaipėdos lopšelio-darželio „Pagrandukas“ ikimokyklinio amžiaus neformaliojo vaikų švietimo pažinimo ir tyrinėjimų programa (toliau – Programa).

6. Programos rengėjai: direktoriaus pavaduotojas ugdymui, neformaliojo švietimo mokytojas.

7. Programos trukmė – tęstinė. Programos turinys koreguojamas pagal poreikį.

8. Programos apimtis – vieni mokslo metai.

9. Programos dalyviai – ikimokyklinio (nuo 3 metų) amžiaus vaikai.

10. Programai įgyvendinti įstaigoje sudarytos palankios materialinės ugdymo(si) sąlygos: įrengtas tyrinėjimų ir eksperimentų kambarėlis, kuriame sukaupta patirtiniam ugdymui reikalingų priemonių.

Programą įgyvendins neformaliojo švietimo mokytojas, kryptingai ir sistemingai besidomintis bei keliantis profesinį meistriškumą STEAM (gamtos mokslai, technologijos, inžinerija, menas, matematika) kompetencijų ugdymo srityse.

**II SKYRIUS**

**NEFORMALIOJO UGDYMO PRINCIPAI**

11. Humaniškumo principas. Pagarba vaikui, tinkama vaiko fizinių ir psichinių galių plėtotė, prasmingas vaiko poreikius, interesus ir galimybes atitinkantis ugdymo turinys bei metodai, vaiko pasitikėjimas suaugusiais.

12. Integralumo principas. Turinys sudarytas atsižvelgiant į vaiko visuminį pasaulio suvokimą ir jo mąstymo bei veiklos konkretumą ir sinkretiškumą. Ugdymas vyksta integruotai, garantuojama vaiko pažinimo, saviraiškos, psichinio ir socialinio ugdymo darna.

13. Aktyvaus ugdymosi principas. Vaikas patirtį kaupia pats aktyviai veikdamas, bandydamas, eksperimentuodamas, bendraudamas ir bendradarbiaudamas, sąveikaudamas su aplinka ir daiktais.

14. Tęstinumo principas. Ugdymo turinys sudarytas atsižvelgiant į vaiko jau turimą patirtį, vaikų amžių bei ugdymosi perspektyvą, ikimokyklinio ugdymo tikslus ir uždavinius.

**III SKYRIUS**

**TIKSLAS IR UŽDAVINIAI**

15. Programos tikslas – formuoti vaikų supratimą apie aplinkinį pasaulį, tenkinti pažinimo poreikį, sudarant galimybes stebėti, tyrinėti, bandyti, mokytis atrasti ir perimti įvairius pasaulio pažinimo būdus.

16. Programos uždaviniai. Siektina, kad vaikas:

16.1. norėtų pažinti bei suprasti save ir aplinkinį pasaulį, išsiaiškinti, kas ir kodėl vyksta;

16.2. gebėtų kelti problemas, klausimus ir tyrinėjimo tikslus, mąstytų, samprotautų;

16.3. skirtų medžiagų savybes ir būvius, nuosekliai atliktų technologinius procesus, numatytų (spėtų) laukiamus tyrinėjimo rezultatus, įvertintų juos;

16.4. gebėtų nusakyti pasaulį kalba, vaizdais, simboliais ir kitomis priemonėmis bei pritaikytų savo žinias praktikoje.

17. Programa vykdoma pogrupiais (iki 10 vaikų) pagal pažintinės veiklos tvarkaraštį. Pažinimo, stebėjimų, tyrinėjimų veiklos vykdomos eksperimentų kambarėlyje, lauke, virtualioje aplinkoje ir kt.

**IV SKYRIUS**

**UGDYMO TURINYS. METODAI. PRIEMONĖS**

18. Ugdymo metodai: stebėjimas, klausimų formulavimas, informacijos paieška, projektavimas, lyginimas, samprotavimas, eksperimentavimas, rezultatų aptarimas.

19. Ugdymo sritys, ugdymo gairės, ugdymo priemonės:

|  |  |  |  |
| --- | --- | --- | --- |
| Eil. Nr. | Ugdymo sritys ir ugdymo gairės | | Ugdymo priemonės |
| 19.1. | Gamtos mokslai | | |
| 19.1.1. | Gamtos pažinimas | | |
|  | Stebi orų pasikeitimus gamtoje, įvairius gamtos reiškinius. Klausinėja apie dangaus kūnus, ieško informacijos apie juos knygose, internete. Tyrinėja sniegą, ledą, šerkšną, lietų, kitus gamtos reiškinius, atlieka bandymus su ledo gabalėliais, nustato vėjo kryptį, kuria metų laikų pristatomąjį stendą. Stebi ir tyrinėja sliekus, sraiges, vabzdžius. Atlieka paprastus bandymus su augalais, daigina, augina, prižiūri augančius augalus. Įsitikina, kad augalams reikia šviesos, vandens ir dirvožemio, suvokia augalų gyvenimo ciklą. Gamtos pažinimui naudojasi penkiais pojūčiais: lytėjimu, klausa, rega, skoniu bei uosle. Tyrinėdami gamtoje stengiasi elgtis atsargiai. Grupuoja gamtinę medžiagą pagal požymius. Skiria daržoves, vaisius, uogas, nusako, kaip naudoti maistui. Aiškinasi, kuo jie naudingi. Paaiškina, kad gamtą ar socialinę aplinką tyrinėti reikia atsargiai, neniokojant, nurodo, ko reikia saugotis gamtoje (neragauti nepažįstamų vaisių, uogų, neimti į rankas vabzdžių ir t. t.), buityje, gatvėje. Rūšiuoja atliekas, žino šiukšlių konteinerių spalvas, skiria, kokios atliekos į kurį metamos. Kuria įvairius darbelius iš antrinių žaliavų | | Priemonės vėjo krypčiai nustatyti (plunksnos, popieriaus, audinio, šiukšlių maišų juostelės). Termometrai oro bei vandens temperatūrai matuoti, lupa, vabzdžių stebėjimo priemonė, mikroskopas, fotoaparatas, planšetė, vanduo, dirvožemis ir kitos priemonės sėklų daiginimui ir dygstančių augalų priežiūrai, veidrodis, enciklopedijos, knygos gamtos, aplinkos pažinimui, kortelių žaidimai, natūralūs vaisiai, daržovės, uogos, kiti maisto produktai, antrinės žaliavos ir kt. |
| 19.1.2. | Aplinkos pažinimas | | |
|  | Nori pažinti bei suprasti aplinkinį pasaulį ir jį nusakyti vaizdais, simboliais bei kitomis raiškos priemonėmis. Turi galimybę suvokti priežasties ir pasekmės dėsnius – kodėl ir kaip tai atsitinka, sužino apie spalvas, formas, medžiagų struktūrą. Tyrinėja, kaip daiktai juda ir kaip juos pajudinti, pvz., pučiant, traukiant, stumiant, sukant, supant, skandinant. Tyrinėja medžiagų savybes: sušlapina, plėšia, minko ir pan. Ilgiau sutelkia dėmesį, pratinasi lyginti, vertinti, išmoksta tvarkos, eiliškumo, planavimo. Moka nusakyti daikto pagaminimo seką (pvz., iš avių gaunama vilna, verpiami siūlai, mezgamos pirštinės). Domisi, iš ko pagaminti daiktai, kokia jų paskirtis, iš kur gaunama medžiaga daiktui pagaminti (molis, oda, stiklas, plastikas, popierius, metalas ir pan.). Gamina rankų darbo popierių. Pasitelkdamas įvairius pojūčius tyrinėja ir nustato įvairių daiktų požymius. Stebėdamas eksperimentus susipažįsta su objekto medžiagos savybėmis (pvz.: kas dega, lydosi, tirpsta, garuoja, „auga“, veržiasi, keičia formą, spalvą, dydį), bando pavaizduoti stebėjimų rezultatus lentelėse. Tyrinėja žemėlapį bei gaublį, bando naudotis skaitmeniniais žemėlapiais. Su suaugusiojo pagalba randa pažymėtą Lietuvą, Klaipėdą, savo namą | Žemėlapiai, gaublys, kompasas, žiūronai, lupa, kompiuteris, chronometras, smėlio bei mechaninis laikrodžiai, kalendorius. Priemonės popieriui gaminti: popieriaus lapai, indas, vanduo, sietelis, kempinė,  rankšluostis, plaukų džiovintuvas, | |
| lygintuvas, laikraščiai. Įvairaus dydžio ir faktūrų popieriaus lapai, molis, odos atraižos, stiklo, plastiko bei metalo plokštelės, vanduo, žvakė, įvairios eksperimentinės medžiagos, žirklės, mėgintuvėliai, piltuvėliai, įvairios talpos indai, dėžutės, popierius, skirtingo ilgio ir pločio guma ir kt. | |
| 19.2. | Technologijos | | |
|  | Naudojasi skaitmeninėmis priemonėmis, susiranda norimus žaidimus, muziką, nesudėtingą vaizdinę informaciją. Išbando techniką, kuri padeda tyrinėti judėjimą. Žaisdamas tyrinėja, išbando daiktus bei medžiagas (pvz., plaukia ar skęsta, rieda ar sukasi ratu, tinka daiktai vienas prie kito ar ne ir pan.).  Tyrinėjimams naudoja skaitmenines technologijas (kompiuterį, mobilųjį telefoną, fotoaparatą ir kt.). Tyrinėja susidomėjęs, atidžiai, stengiasi viską pastebėti. Samprotauja apie pastebėtas aplinkos objektų savybes, požymius, žmonių gyvenimo būdo bruožus, palygina, kritiškai vertina. Atskiria dalis nuo visumos, sujungia dalis į visumą, sudaro sekas, grupuoja, klasifikuoja, projektuoja, modeliuoja. Tyrinėjimo rezultatus pavaizduoja piešiniu, nuotraukomis, nesudėtinga schema, pristato kitiems. Baigęs tyrinėjimą, aptaria, kaip pavyko viską atlikti, ką galima buvo daryti kitaip. Stebėdamas ar vykdydamas bandymą stengiasi viską atlikti tvarkingai, laikytis sutartų taisyklių | | Videokamera, diktofonas, mobilusis telefonas, kompiuteris, planšetė, projektorius, edukacinės bitutės „Bee Bot“, interaktyvios priemonės, šviesos stalas/lenta, termometras, lupa, mikroskopas, ratai, skridiniai, magnetai, sūpynės, buities apyvokos daiktai: žirklės, laikrodžiai, matavimo, svėrimo prietaisai, popierius, pieštukas, liniuotė ir kt. |
| 19.3. | Inžinerija | | |
|  | Inžinerija – tai medžiagų panaudojimas projektuojant, kuriant, sprendžiant problemą. Tai padeda vaikams suprasti, kaip ir kodėl viskas veikia. Vaikai planuoja, projektuoja, iš kaladėlių stato įvairius bokštus ar sujungia geležinkelio bėgius, stato vandens sistemas, kuria maketus, 3D modelius, jie veikia kaip inžinieriai | | Mechaniniai žaislai, buitiniai reikmenys, natūralios medžiagos (molis, medis, įvairios medžiagos ir kt.) konstruktoriai, „Lego“ konstruktoriai, kaladėlės, trinkelės, domino, robotai, vandens sistemos priemonės |
| 19.4. | Menas | | |
|  | Sužino popieriaus savybes ir eksperimentuoja su juo: glamžo, drėkina ir piešia akvarele, pastebi spalvų skirtumus ant glamžyto, neglamžyto, drėgno popieriaus. Bando orientuotis lape, piešia įvairiomis priemonėmis: teptuku, pagaliuku, pirštais, plunksnomis ir kt., naudoja mišrią techniką, maišo spalvas ir išgauna atspalvius, tapo ant skirtingos faktūros pagrindo (stiklo, plastiko, audinio, popieriaus ir t.t.). Piešdamas, spauduodamas, tapydamas, lipdydamas, konstruodamas, kurdamas koliažus, trimates formas labiau mėgaujasi procesu, negu rezultatu. Veiklų metu siekiama išlaisvinti vaiko kūrybines galias, naudojant muzikos, teatro raiškos priemones | | Dailės, muzikos, teatrinės, sensorinės priemonės, gamtinė medžiaga, kanceliarinės priemonės, magnetofonas, CD, kompiuteris |
| 19.5. | Matematika | | |
|  | Gilinasi į skaičių pažinimą, atlieka įvairias operacijas su jais. Įvaldo matavimo, geometrijos, erdvės pažinimo įgūdžius. Vaikai tyrinėja naudodami matematines formų, dydžių, sekos, apimties, atstumo, erdvės sąvokas. Matematika tampa vaikų įrankiu susipažinti su pasauliu. Vaikai skatinami mokytis matematikos sąmoningai, taikant reikiamas sąvokas. Tai padeda vaikams jas susieti su objektais ir veiksmais. Vaikai mėgina padaryti stebėto daikto modelį. Kambario ilgį, matuoja žingsniais; išrikiuoja kamuolius nuo mažiausio iki didžiausio. Apibūdina erdvės objektus, nurodant į juos panašius iš kasdienės aplinkos ir vartojant tokius palyginimus kaip „panašus į kubą“, „apvalus kaip kamuolys“ ir pan. Supranta, kad figūros forma nepriklauso nuo jos spalvos ir dydžio (pvz., paprašyti atrinkti vienodos spalvos, bet skirtingos formos ar dydžio daiktus). Atlieka įvairius daiktų, atstumų matavimus. Sveria, lygina, matuoja tūrius ir kt. | | Kompiuteris, planšetė, video bei vaizdo medžiaga, svorio, ilgio, tūrio bei laiko matavimo prietaisai, mėgintuvėliai, magnetofonas, šviesos stalas, matematikai skirtos ugdymo priemonės, gamtinė medžiaga, maisto produktai ir kt. |

**V SKYRIUS**

**UGDYMO PASIEKIMAI IR JŲ VERTINIMAS**

20. Įgyvendinus programą, vaikas:

20.1. bus išlavinęs pastabumą, erdvinį suvokimą, vaizduotę, mąstymą, dėmesį, smulkiąją motoriką;

20.2. norėdamas pažinti bei suprasti save ir aplinkinį pasaulį, naudos įvairius tyrinėjimo būdus;

20.3. įgis pagarbos gamtai ir gyvybei, žmonių sukurtai aplinkai.

21. Vaiko daroma pažanga vertinama nuolat, laisvai pasirenkant vertinimo būdus ir formas: stebėjimą, vaiko veiklos gautų duomenų analizę, vaizdo įrašus ir kt.

22. Vaiko daroma pažanga fiksuojama elektroniniame dienyne „Mūsų darželis“ du kartus per metus (rudenį ir pavasarį).

23. Apie vaiko ugdymosi pasiekimus tėvai (globėjai, rūpintojai) supažindinami nuolat individualių pokalbių metu bei elektroniniame dienyne „Mūsų darželis“.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA

Klaipėdos lopšelio-darželio ,,Pagrandukas“

mokytojų tarybos posėdžio

2021 m. sausio 22 d. protokoliniu nutarimu

(protokolas Nr.1)